Title: Uznesením vlády SR zo dňa 13
Author: kvasnica
Last saved by: sulik
Company: VRMillennium

Predkladacia správa

Návrh zákona, ktorým sa mení a dopĺňa zákon č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov sa predkladá v súlade s Plánom legislatívnych úloh vlády Slovenskej republiky na rok 2004.

V nadväznosti na plnenie úloh harmonizácie legislatívy SR v oblasti civilného letectva s legislatívou Európskej únie, predovšetkým v súvislosti s potrebou odstrániť rozpory s Nariadeniami  Rady, ako aj v nadväznosti na nutnosť ďalších zmien vyžiadaných praxou bolo potrebné pristúpiť k novelizácii platného zákona o civilnom letectve, a to tak z hľadiska potrieb Slovenskej republiky, ako aj z hľadiska celoeurópskych záujmov. Ide hlavne o dokončenie implementácie predpisu o licencovaní, zodpovednosti, zrušenie prekážok voľnému pohybu tovaru, osôb, služieb a kapitálu v oblasti leteckej dopravy, čím sa zároveň zabezpečuje požiadavka čl. 3 písm. c) zmluvy o Európskej únii. 
Predkladaná novela leteckého zákona zároveň reaguje aj na integračné prvky aj v oblasti spoločnej obrany Európskej únie. Vo vymedzenom rozsahu sa rozširuje predmet zákona aj na vykonávanie letov štátnych lietadiel podľa pravidiel lietania platných pre civilné letectvo, upravených v Annex-e 2 k Dohovoru o medzinárodnom civilnom letectve, a rieši integráciu vojenského a civilného letectva v oblasti poskytovania služieb riadenia letovej prevádzky. Vyšetrovanie leteckých nehôd a incidentov sa rozširuje aj na štátne lietadlá, ktoré mali vplyv na bezpečnosť prevádzky civilných lietadiel. Dopĺňajú sa pôsobnosti Ministerstva obrany SR a Ministerstva vnútra SR vo vzťahu k štátnym lietadlám a ich povinnosť spolupracovať s leteckým úradom pri posudzovaní vplyvu na bezpečnosť civilného letectva.  Predkladaný návrh zároveň dopĺňa ustanovenia o bezpečnostnej ochrane civilného letectva o úlohu leteckého úradu hodnotiť plnenie požiadaviek národného programu bezpečnostnej ochrany a súlad s Nariadením ES č. 2320/2002 Európskeho parlamentu a Európskej Rady zo 16. decembra 2002 o ustanovení spoločných pravidiel v oblasti bezpečnostnej ochrany civilného letectva a ukladá úlohu určeným subjektom vykonávať preventívne opatrenie podľa citovaného nariadenia v rozsahu určenom vládou SR. Súčasne sa riešia postihy právnických osôb a fyzických osôb zúčastnených na prevádzkovaní a používaní letiska v prípade nedodržania bezpečnostného programu letiska. 

Navrhovaná právna úprava nebude mať žiadny hospodársky a finančný dosah, nebude mať dodatočný vplyv na štátny rozpočet, rozpočet obcí alebo rozpočty vyšších územných celkov. Právna úprava nebude mať negatívny environmentálny vplyv, ani vplyv na zamestnanosť.
	Materiál sa predkladá bez rozporov, po prerokovaní dňa 6.4.2004 v Legislatívnej rade vlády Slovenskej republiky.